                           ANEXA LA HOTĂRÂREA NR.256/2012

                                                               PREŞEDINTE DE ŞEDINŢĂ,

                                                           Marian Sorin MANDA

                                            CONTRACT 






de delegare a gestiunii serviciului public de alimentare cu energie termică
CAPITOLUL I: Părţi contractante
Municipiul Craiova prin Consiliul Local al Municipiului Craiova, cu sediul în Craiova, str. Alexandru Ioan Cuza nr. 7, judeţul Dolj, codul unic de înregistrare 4417214, tel.0251/415177, fax 0251/411561,  reprezentată prin Primar Lia Olguţa Vasilescu,   pe de o parte, în calitate de delegatar,

şi

SC Termo Craiova SRL, codul unic de înregistrare 30818118, cu sediul principal în Craiova, str. Mitropolitul Firmilian nr. 14, judeţul Dolj, reprezentată prin Degeratu Nicolae, administrator, pe de altă parte, în calitate de delegat,

au încheiat prezentul contract de delegare a gestiunii.
CAPITOLUL II: Obiectul contractului de delegare a gestiunii
Art. 1
Obiectul contractului de delegare a gestiunii constă în dreptul şi obligaţia de a furniza energie termică, inclusiv dreptul şi obligaţia de a administra şi de a exploata infrastructura tehnico-edilitară aferentă serviciului în aria administrativ-teritorială a municipiului Craiova.
Art. 2
Obiectivele delegatarului sunt:
a)îmbunătăţirea condiţiilor de viaţă ale utilizatorilor prin promovarea calităţii şi eficienţei acestor servicii;
b)dezvoltarea durabilă a serviciilor;
c)protecţia mediului înconjurător.
Art. 3
Categoriile de bunuri ce vor fi utilizate de operator în derularea contractului sunt următoarele:
a)bunuri de retur - sunt bunurile publice concesionate delegatului conform contractului de concesiune aprobat de Hotărârea Consiliului Local al Municipiului Craiova nr.170/2012, inclusiv cele realizate pe durata contractului de delegare în scopul îndeplinirii obiectivelor delegării şi care, la încetarea contractului, revin de plin drept gratuit, în bună stare, exploatabile şi libere de orice sarcini sau obligaţii delegatarului. În cazul încetării contractului înainte de termen, delegatarul este îndreptăţit să primească valoarea neamortizată a bunurilor realizate din fondurile sale prezentate în anexa nr. 1;
b)bunuri de preluare - sunt acele bunuri care la încetarea contractului de delegare pot reveni delegatarului, în măsura în care acesta din urma îşi manifestă intenţia de a prelua bunurile respective în schimbul plăţii unei compensaţii, în condiţiile legii;
c)bunuri proprii - sunt acele bunuri care la încetarea contractului rămân în proprietatea delegatului.
CAPITOLUL III Dispoziţii generale

Art. 4 Contractul de delegare cuprinde următoarele anexe:
a) Anexa 1 – bunuri de retur;
b) Anexa 2 – bunuri proprii;
c) Anexa 3 – caietul de sarcini privind serviciul public de alimentare cu energie termică;


d)
Anexa 4 - regulamentul serviciului public de alimentare cu energie termică;


e)
Anexa 5 - procesul-verbal de predare-preluare a bunurilor concesionate;


f)
Anexa 6 – programul lucrărilor de investiţii pentru modernizarea, reabilitarea, dezvoltarea de capacităţi, obiective noi atât fizic cât şi valoric a SACET-ului.


Anexele nr. 1, 2, 3, 4, 5, 6 fac parte integrantă din prezentul contract.
CAPITOLUL IV: Durata contractului
Art. 5
Durata contractului de delegare a gestiunii este de 10 ani .
Art. 6
Contractul de delegare a gestiunii poate fi prelungit doar o singură dată, pentru o perioadă care nu poate depăşi jumătate din durata iniţială, 

CAPITOLUL V: Drepturile şi obligaţiile părţilor

Drepturile părţilor
Secţiunea 1: Drepturile delegatului
Art. 7
Delegatul are următoarele drepturi:
a) să exploateze în mod direct, pe riscul şi pe răspunderea sa, bunurile, activităţile şi serviciile publice care fac obiectul contractului de delegare a gestiunii;
b) să încaseze contravaloarea serviciului prestat;
c) să iniţieze modificarea şi/sau completarea prezentului contract, în cazul modificării reglementărilor şi/sau a condiţiilor tehnico-economice care au stat la baza încheierii acestuia;
d) să aplice preţul/tariful aprobat conform legislaţiei în vigoare;
e) să încheie contracte de furnizare a energiei termice cu toţi utilizatorii;
f) să propună ajustarea şi modificarea preţurilor/tarifelor.
Secţiunea 2: Drepturile delegatarului
Art. 8
Delegatarul are următoarele drepturi:
a) de a stabili şi de a aproba programele de reabilitare, extindere şi modernizare a dotărilor existente, cu consultarea delegatului;
b) de a corela cu programele de dezvoltare economico-socială a localităţilor şi de amenajare a teritoriului efectuarea lucrărilor de investiţii în scopul realizării acestora într-o concepţie unitară;
c) de a aproba studiile de fezabilitate privind reabilitarea, extinderea şi modernizarea dotărilor publice aferente serviciilor publice delegate;
d) de a realiza investiţii de interes comun în domeniul infrastructurii tehnico-edilitare aferente serviciilor publice delegate;
e) de a finanţa realizarea de lucrări necesare serviciilor publice delegate;
f) de a-şi manifesta intenţia de a dobândi bunurile de preluare şi de a solicita delegatului încheierea contractului de vânzare-cumpărare cu privire la aceste bunuri. În termen de........ delegatarul este obligat să îşi exercite dreptul de opţiune sub sancţiunea decăderii;
g) de a inspecta bunurile, activităţile şi serviciile publice delegate; de a verifica stadiul de realizare a investiţiilor, precum şi modul în care este satisfăcut interesul public; de a verifica respectarea obligaţiilor asumate prin contract, cu notificarea prealabilă a delegatului şi în condiţiile prevăzute în caietul de sarcini şi în regulamentul serviciului;
h) de a aproba structura şi ajustările de tarife propuse de către delegat, în baza avizului autorităţii de reglementare şi în conformitate cu prevederile legale în vigoare;
i) de a rezilia contractul, în condiţiile legii, în cazul în care delegatul nu respectă obligaţiile asumate prin contractul de delegare.
Obligaţiile părţilor
Secţiunea 1: Obligaţiile delegatului
Art. 9
Delegatul are următoarele obligaţii:
a) să obţină de la autorităţile competente avizele, acordurile şi autorizaţiile necesare furnizării serviciului ca activitate  delegata;
b) să respecte angajamentele luate prin contractele de delegare a gestiunii;
c) să respecte prevederile regulamentului serviciului delegat, caietului de sarcini al serviciului şi ale celorlalte reglementări specifice serviciului delegat;
d) să servească toţi utilizatorii din unitatea administrativ-teritorială unde i-a fost delegat serviciul;
e) să respecte indicatorii de performanţă prevăzuţi în anexa la regulamentul serviciului delegat;
f) să furnizeze delegatarului informaţiile solicitate şi să asigure accesul la toate informaţiile necesare în vederea verificării şi evaluării funcţionării şi dezvoltării serviciilor publice delegate în conformitate cu clauzele contractului de delegare şi cu prevederile legale în vigoare;
g) să aplice metode performante de management care să conducă la reducerea costurilor de operare, inclusiv prin aplicarea procedurilor concurenţiale oferite de normele legale în vigoare;
h) să preia de la delegatar, pe bază de proces-verbal de predare-preluare, patrimoniul, precum şi personalul angajat, aferent realizării serviciilor delegate;
i) să efectueze serviciul public delegat conform prevederilor regulamentului serviciului şi caietului de sarcini, în condiţii de calitate şi eficienţă;
j) să fundamenteze şi să supună aprobării preţurile/tarifele ce vor fi utilizate pentru serviciul delegat;
k) să nu subdelege serviciul şi bunurile care fac obiectul delegării;
l) să plătească redevenţa la valoarea prevăzută şi la termenul stabilit în contractul de delegare a gestiunii;
m) să ia toate măsurile necesare privind bunurile de retur, astfel încât, la încheierea contractului de delegare, să nu fie afectată capacitatea delegatarului de a realiza serviciul;
n) să fundamenteze necesarul anual de fonduri pentru investiţii din surse proprii;
o) să propună delegatarului scoaterea din funcţiune a mijloacelor fixe aparţinând patrimoniului delegat în baza legislaţiei în vigoare;
p) să transmită delegatarului modificările de patrimoniu apărute în cursul anului, precum şi situaţia patrimoniului public (cantitativ şi valoric) la data de 31 decembrie a fiecărui an pentru înregistrarea în contabilitatea acesteia;
r) să restituie bunurile de retur, în deplină proprietate, în mod gratuit şi libere de orice sarcini, la încetarea contractului de delegare a gestiunii;
s) la încetarea contractului de delegare a gestiunii din alte cauze decât termenul, forţa majoră, delegatul este obligat să asigure continuitatea prestării activităţii în condiţiile stipulate în contract, până la preluarea acesteia de către delegatar, dar nu mai mult de 90 de zile;
ş) să notifice cauzele de natură să conducă la reducerea activităţii şi măsurile ce se impun pentru asigurarea continuităţii activităţii;
t) să ia măsurile necesare privind igiena, siguranţa la locul de muncă şi normele de protecţie a muncii;
ţ) să predea la încheierea contractului toată documentaţia tehnico-economică referitoare la serviciul gestionat;
u) să realizeze investiţii, conform angajamentelor asumate, anexă la contract;
v) să respecte condiţiile impuse de natura bunurilor, activităţilor sau serviciilor publice (protejarea secretului de stat, materiale cu regim special, condiţii de siguranţă în exploatare, protecţia mediului, protecţia muncii, condiţii privind folosirea şi protejarea patrimoniului etc.)
x) în cazul în care delegatul sesizează existenţa sau posibilitatea existenţei unei cauze de natură să conducă la imposibilitatea realizării activităţii ori serviciului public, va notifica de îndată acest fapt autorităţii publice, în vederea luării măsurilor ce se impun pentru asigurarea continuităţii activităţii sau serviciului public;
y) să menţină, după caz, un număr de 762 angajaţi,  în conformitate cu HCL nr. 154/2012;
Secţiunea 2: Obligaţiile delegatarului
Art. 10
Delegatarul are următoarele obligaţii:
a) să predea delegatului la data intrării în vigoare a contractului de delegare toate bunurile, instalaţiile, echipamentele şi dotările aferente întregii activităţi, cu inventarul existent, libere de orice sarcini, pe bază de proces-verbal de predare-preluare;
b) să notifice părţilor interesate, la cerere, informaţii referitoare la încheierea prezentului contract de delegare;
c) să faciliteze delegatului autorizarea lucrărilor şi investiţiilor pe domeniul public şi privat, în conformitate cu reglementările legale în vigoare;
d) să îşi asume pe perioada derulării contractului de delegare toate responsabilităţile şi obligaţiile ce decurg din calitatea sa de proprietar;
e) să ia toate măsurile pentru înlocuirea bunurilor pe care le scoate din uz, în aşa fel încât să se păstreze capacitatea de a realiza serviciul public delegat;
f) să nu îl tulbure pe delegat în exerciţiul drepturilor rezultate din prezentul contract de delegare;
g) să nu modifice în mod unilateral contractul de delegare, în afară de cazurile prevăzute expres de lege;
h) să notifice delegatului apariţia oricăror împrejurări de natură să aducă atingere drepturilor acestuia;

i) să verifice periodic următoarele: serviciile publice furnizate şi nivelul de calitate al acestora; îndeplinirea indicatorilor de performanţă şi aplicarea penalităţilor pentru neîndeplinirea acestora; menţinerea echilibrului contractual rezultat prin licitaţie; asigurarea unor relaţii echidistante şi echilibrate între delegat şi utilizatori; clauzele de administrare, întreţinere şi predare a bunurilor publice, planul social de limitare a efectelor negative ale concedierilor.
CAPITOLUL VI: Redevenţa
Art.11 Nivelul redevenţei pentru delegarea activităţii de furnizare a energiei termice pentru municipiul Craiova este de 0,01% din cifra de afaceri realizată în anul fiscal precedent. 
Plata redevenţei se va efectua în termen de 60 de zile de la aprobarea bilanţului contabil, în contul RO23TREZ29121300205XXXXX.
Art.12 Delegatul are obligaţia ca, în termen de 90 de zile de la data semnării contractului, să depună cu titlu de garanţie o sumă fixă reprezentând 10% din suma obligaţiei de plată a redevenţei datorate pentru primul an de activitate.Delegatul va ţine evidenţa contabilă distinctă pentru activităţile care fac obiectul prezentului contract.
Neplata redevenţei sau executarea cu întârziere a acestei obligaţii conduce la penalizari de 2% pe lună.
Art.13
Sumele prevăzute la art. 11 şi 12 vor fi plătite prin filă cec, ordin de plată, în contul RO23TREZ29121300205XXXXX.
CAPITOLUL VII: Preţurile/tarifele practicate şi procedura de stabilire, modificare sau ajustare a acestora
Art. 14
Stabilirea, ajustarea şi modificarea preţurilor şi tarifelor se vor efectua în conformitate cu procedura de stabilire, modificare sau ajustare a preţurilor şi tarifelor specifică serviciului delegat şi cu respectarea prevederilor legilor speciale.
Art. 15
Preţurile/tarifele la serviciile delegate începând cu data de 01.12.2012 sunt de:

· 335,15 lei/Gcal (inclusiv TVA) pentru energia termică produsă în centralele termice pe bază de gaze naturale livrată populaţiei – conform HCL nr.353/2010;

· 269,59 lei/Gcal (inclusiv TVA) pentru energia termică produsă în centralele termice pe bază de gaze naturale livrată agenţilor economici – conform HCL nr.353/2010;

· 256,43 lei/Gcal (inclusiv TVA) pentru energia termică distribuită prin punctele termice pentru populaţie şi agenţii economici– conform Avizului A.N.R.E. nr. 2487/28.09.2012 respectiv Avizului A.N.R.S.C. nr.4572522/22.10.2012;
Art. 16
Contravaloarea serviciilor publice delegate se va determina în baza preţurilor în vigoare şi a cantităţilor stabilite conform procedurii de facturare.
CAPITOLUL VIII: Forţa majoră
Art. 17
Niciuna dintre părţile contractante nu răspunde de neexecutarea la termen sau/şi de executarea în mod necorespunzător, total ori parţial, a oricărei obligaţii care îi revine în baza prezentului contract de delegare a gestiunii, dacă neexecutarea sau executarea necorespunzătoare a obligaţiei respective a fost cauzată de forţa majoră.

Partea care invocă forţa majoră este obligată să notifice celeilalte părţi în termen de.5 zile de la producerea evenimentului, precum şi dovada forţei majore şi să ia toate măsurile posibile în vederea limitării consecinţelor lui.

Dacă în termen de 20 zile de la producere evenimentul respectiv nu încetează, părţile au dreptul să îşi notifice încetarea de plin drept a prezentului contract de delegare a gestiunii fără ca vreuna dintre ele să pretindă daune-interese.
CAPITOLUL IX Clauze contractuale referitoare la împărţirea responsabilităţilor de mediu între delegatar şi delegat


Art. 19 (1) Delegatul are obligaţia să obţină toate acordurile, autorizaţiile şi avizele prevăzute de legislaţia în domeniu şi să respecte normele legale de profil.

(2) Delegatarul trebuie să respecte obligaţiile care îi revin conform legislaţiei în domeniu.

(3) Lucrările de investiţii aferente infrastructurii delegatului necesare pentru conformare la cerinţele de mediu pot fi finanţate atât de delegat, cât şi de delegatar.
CAPITOLUL X Politica de menţinere şi recalificare a forţei de muncă, precum şi protecţia acesteia pe durata valabilităţii contractului de delegare


Art. 17 Personalul angajat al delegatului beneficiază de toate drepturile prevăzute în contractul colectiv sau individual de muncă. Delegatul va întocmi planuri anuale, pe categorii profesionale de angajaţi, în vederea perfecţionării acestora, prin participarea lor la cursuri, seminarii, instruiri.
Numărul anual al angajaţilor delegatului va fi stabilit de acesta, în funcţie de politicile, strategiile acţionariatului, cu acordul delegatarului.
CAPITOLUL XI Rezilierea contractului de delegare


Art. 18 Rezilierea de plin drept a contractului operează:

a. în cazul în care delegatului i se retrage atestarea emisă de A.N.R.S.C. privind furnizarea/prestarea serviciului public de salubrizare sau când aceasta nu este prelungită după expirarea termenului pentru care a fost acordată;

b. în cazul nerespectării obligaţiilor contractuale de către delegat, cu plata unei despăgubiri în favoarea delegatarului;

c. în cazul nerespectării obligaţiilor contractuale de către delegatar, cu plata unei despăgubiri în favoarea delegatului.
CAPITOLUL XII Încetarea contractului


Art. 19 (1) Prezentul contract de delegare încetează în următoarele situaţii:

a) la expirarea duratei stabilite prin contractul de delegare, dacă părţile nu convin, în scris, prelungirea acestuia în condiţiile legii;

b) în cazul în care interesul naţional sau local o impune, prin denunţarea unilateral de către delegatar, cu plata unei despăgubiri juste şi prealabile în sarcina delegatarului;

c) în cazul nerespectării obligaţiilor contractuale de către delegat, prin reziliere, cu plata unei despăgubiri în sarcina delegatului;

d) în cazul nerespectării obligaţiilor contractuale de către delegatar, prin reziliere, cu plata unei despăgubiri în sarcina delegatarului;

e) la dispariţia, dintr-o cauză de forţă majoră, a bunului delegat sau în cazul imposibilităţii obiective a delegatului de al exploata, prin renunţare, fără plata unei despăgubiri;

f) în cazul în care interesul local o impune, prin răscumpărarea unei delegări, care se poate face numai prin act administrativ, la propunerea delegatarului; în acest caz se va întocmi o documentaţie tehnico-economică în care se va stabili preţul răscumpărării. În această situaţie de încetare a delegării nu se percep daune;

g) schimbarea destinaţiei sau folosirea în alte scopuri a bunurilor delegate ca şi aferente infrastructurii serviciilor publice de salubrizare;

h) subdelegarea serviciului public de de alimentare cu energie termică;

i) alte clauze de încetare a contractului de delegare, fără a aduce atingere clauzelor şi condiţiilor reglementate de lege.
(2) La încetarea, din orice cauză, a contractului de delegare, bunurile ce au fost utilizate de delegat în derularea delegării vor fi repartizate după cum urmează:
a) bunuri de retur, conform Anexa nr. 1;

b) bunuri de preluare.
CAPITOLUL XIII: Răspunderea contractuală

Art. 20

Nerespectarea dovedită de către părţile contractante a obligaţiilor contractuale prevăzute în prezentul contract de delegare a gestiunii atrage răspunderea contractuală a părţii în culpă.


Partea în culpă este obligată la plata penalităţilor prevăzute în caietul de sarcini, iar dacă acestea nu acoperă paguba, pentru partea neacoperită este obligată suplimentar la daune-interese.


Părţile contractante vor stabili în mod explicit care sunt penalităţile pentru neîndeplinirea fiecăreia dintre obligaţiile asumate în prezentul contract.

Cuantumul despăgubirilor stabilite în sarcina părţii în culpă pentru neîndeplinirea oricăreia dintre obligaţiile asumate în prezentul contract se vor determina pe baza unui raport de expertiză, însuşit de ambele părţi, care se va întocmi pentru fiecare împrejurare în parte, atunci când va fi necesar.
Art. 21 Este interzisă subdelegarea prezentului contract, cu excepţia situaţiei expres şi limitativ prevăzute de lege:
Art. 22 Este interzisă cesionarea contractului de delegare, fără acordul delegatarului.
CAPITOLUL XIV: Litigii
Art. 23
Litigiile de orice fel ce decurg din executarea contractului de delegare a gestiunii se supun instanţei judecătoreşti competente, potrivit legii.
CAPITOLUL XV Alte clauze
Art. 24 Modificarea prezentului contract de delegare se face numai prin act adiţional încheiat între părţile contractante.

Delegatarul poate modifica unilateral partea reglementară a prezentului contract de

delegare, cu notificarea prealabilă a delegatului, din motive excepţionale legate de interesul naţional sau local, după caz.

Prezentul contract de delegare împreună cu anexele care fac parte integrantă din cuprinsul său reprezintă voinţa părţilor.

Prezentul contract de delegare a gestiunii intră în vigoare la data semnării lui şi a fost încheiat în 3 exemplare.

DELEGATAR,

DELEGAT, 

          MUNICIPIUL CRAIOVA,                    

S.C. TERMO CRAIOVA S.R.L. 

       prin
Consiliul Local al Municipiului Craiova 



ADMINISTRATOR
 
           PRIMAR,







 


LIA OLGUŢA VASILESCU



DEGERATU NICOLAE

Direcţia Servicii Publice


     Director Executiv,


     Monica NASTASĂ

Direcţia Economico-Financiară


      Director Executiv,



Nicolae Pascu


Direcţia Juridică
